रायपुर. नक्सली वारदात की जांच कर रही नेशनल इन्वेस्टिगेटिव एजेंसी (एनआईए) की टीम कई सवालों में उलझ गई है। नक्सलियों ने इतने बड़े राजनीतिक हमले को जिस तरह अंजाम दिया है, उससे षड्यंत्र की अटकलें पहले दिन से लगाई जा रही हैं और एनआईए की जांच की दिशा भी साजिश की ओर जाती दिख रही है। एनआईए की प्रारंभिक जांच में ऐसे कई तथ्य आ रहे हैं, जो नक्सलियों के काम करने के तौर-तरीके के पिछले रिकॉर्ड से मेल नहीं खाते। इनके साथ ही कई सवाल खड़े हो रहे हैं, जिनके जवाब नहीं मिल रहे।
एनआईए की टीम यह पता लगाने का प्रयास कर रही है कि नक्सलियों ने हमला क्यों किया? उनके टारगेट में वास्तव में कौन था? दिनेश पटेल की हत्या क्यों की गई? ट्रक के ड्राइवर और अन्य लोगों को क्यों मारा गया? विधायक कवासी लखमा को क्यों छोड़ा? इस तरह के अनेक सवाल हैं जिनके जवाब एनआईए की टीम तलाश रही है। इसके तहत हमले से जुड़े सारे तथ्यों को जुटाने के अलावा नक्सलियों के पुराने इतिहास को भी खंगाला जा रहा है।
नक्सलियों की दंडकारण्य स्पेशल जोनल कमेटी के प्रवक्ता गुड्सा उसेंडी के 26 मई को लिखे पत्र ने केस को और उलझा दिया है। आंतरिक सुरक्षा मामलों के विशेषज्ञ और बीएसएफ के पूर्व डीजी प्रकाश सिंह भी मानते हैं कि पूरे केस की बारीकी से जांच होनी चाहिए ताकि यह साफ हो कि यह हमला महेंद्र कर्मा पर था या कांग्रेस पर। पिछले दो दशकों से नक्सलियों पर नजर रख रहे कई आला पुलिस अफसर भी हमले से जुड़े तथ्यों पर हैरान हैं।
इन पांच कारणों से बदल सकती है नेशनल इन्वेस्टिगेटिव एजेंसी की जांच की दिशा
महेंद्र कर्मा सालों से नक्सलियों की हिटलिस्ट में थे। इससे पहले उन पर पांच बार हमला हो चुका था। प्रदेश कांग्रेस अध्यक्ष नंदकुमार पटेल और उनके बेटे दिनेश की बर्बर हत्या किसी को पच नहीं रही। पटेल नक्सलियों के प्रखर विरोधी कभी नहीं रहे। गुड्सा उसेंडी ने अपने पत्र में लिखा है कि पटेल के गृहमंत्री रहते समय बस्तर में अर्धसैनिक बलों की तैनाती हुई। पर सच्चाई यह है कि 2003 तक पूरे बस्तर में सीआरपीएफ की बमुश्किल आधा दर्जन कंपनियां या 500-700 जवान ही थे। अपने पत्र में नक्सलियों ने दिनेश की मौत का जिक्र भी नहीं किया है।
अगर कांग्रेस के बड़े नेताओं को निशाने पर लेने का इरादा नक्सलियों का था तो कांग्रेस विधायक कवासी लखमा समेत कई अन्य नेता क्यों छोड़ दिए गए। इसके अलावा पटेल के बेटे दिनेश की हत्या हैरान कर रही है। दिनेश तो सक्रिय राजनीति में भी नहीं थे। जांच में यह बात भी सामने आ रही है कि दरभा में काफिले को घेरने के बाद नक्सली पटेल और उनके बेटे को नाम लेकर तलाश रहे थे। इससे संदेह है कि नक्सली टारगेट लेकर आए थे, पर क्यों? किसके कहने पर? यह सवाल महत्वपूर्ण है। गुड्सा ने अपने बयान में दिनेश की हत्या का जिक्र तक नहीं किया है।
विद्याचरण शुक्ल भी हमले में गंभीर रूप से घायल हुए हैं। गुड्सा ने बयान में कहा है कि वीसी केंद्र में अहम पदों पर रहे। शोषणकारी नीतियां बनाने में उनका हाथ रहा। पर सच्चाई यह है कि दस साल से वीसी सक्रिय राजनीति से लगभग बाहर हैं। उन्हें लगी तीन गोलियां टारगेट करके नहीं मारी गईं। वाहनों पर अंधाधुंध फायरिंग के दौरान ऐसा हुआ। दरभा में नक्सलियों ने तीन लोगों को ही छांटकर मारा, जिनमें कर्मा, नंदकुमार पटेल और दिनेश पटेल शामिल हैं।
इमेज की चिंता नहीं की। दरभा मामले में नक्सलियों ने व्यापक पैमाने पर कत्लेआम किया। सड़क ब्लॉक करने के लिए खड़े किए गए ट्रक के ड्राइवर व उसमें बैठे लोगों की भी नक्सलियों ने हत्या कर दी। इसके अलावा भी काफिले पर अंधाधुंध फायरिंग की गई, जिसमें कई लोग मारे गए। अपनी छवि को लेकर बेहद सतर्क रहने वाले नक्सली इस बात से बचते हैं कि निदरेष लोगों की हत्या की जाए। इस तरह के हमलों में वे बेहद नपी तुली फायरिंग करते हैं। यह बात भी नक्सल विशेषज्ञों को हैरान कर रही है।
दबाव या बदली रणनीति। केंद्रीय गृह सचिव से लेकर कई लोग यह दावा कर रहे हैं कि दबाव में आकर नक्सलियों ने इतनी बड़ी वारदात की। पर बस्तर समेत प्रदेश के नक्सल प्रभावित इलाकों की मैदानी स्थिति को देखें, तो ऐसा कहीं से नहीं लगता कि अपने प्रभाव वाले इलाकों में नक्सली किसी तरह से दबाव में हैं।
जबर्दस्त प्लान। अब तक की जांच में यह साफ हो चुका है कि नक्सलियों ने पूरी तैयारी के साथ वारदात को अंजाम दिया। पर काफिले के बारे में सटीक सूचना नक्सलियों तक किसने पहुंचाई, यह बड़ा सवाल है। एनआईए की टीम इसके लिए काफिले के साथ चल रहे सुरक्षा गार्डो के वायरलेस सेट के रिकार्ड के अलावा काफिले में शामिल लगभग सारे लोगों के सेलफोन रिकार्ड चेक करवा रही है। करीब 119 सेलफोन के कॉल डिटेल्स मांगे जा रहे हैं। साथ ही वारदात के कुछ घंटे पहले और कुछ घंटे बाद तक दरभा घाटी के आसपास के इलाकों में सक्रिय मोबाइल फोन का रिकार्ड भी खंगाला जा रहा है।
एजेंसी के सामने बड़ी चुनौती
पहली बार किसी नक्सली हमले की जांच का काम एनआईए को दिया गया है। कोलकाता-मुंबई में पकड़े गए नक्सलियों के बड़े नेता टेक्नी अन्ना और उसके साथियों के केस के अलावा केरल में गिरफ्तार पांच नक्सलियों के केस को भी हाल में एनआईए के हवाले किया गया है। दरभा मामले में एनआईए के सामने सबसे बड़ी चुनौती वारदात की जांच के अलावा यह पता लगाना भी है कि कहीं इसके पीछे कोई षड्यंत्र तो नहीं है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva